**Penpa Tsering** (tiibetiksi སྤེན་པ་ཚེ་རིང, *spen pa tshe ring*, s. 1967) on tiibetiläinen poliitikko ja nykyinen sikyong eli käytännössä presidentti. Hän on toinen tehtävään demokraattisesti valittu henkilö sen jälkeen, kun dalai-lama ilmoitti siirtyvänsä yksinomaan Tiibetin hengelliseksi johtajaksi vuonna 2011.

Tausta ja yksityiselämä
-----------------------

Tsering syntyi vuonna 1967 tiibetiläisten pakolaisleirillä Bylakuppessa, Intiassa. Hän kävi koulua myös samalla alueella, kunnes muutti Chennaihin opiskelemaan taloustiedettä Madrasin kristillisessä yliopistossa. Opiskeluaikoinaan Tsering oli aktiivinen Tiibet–Nigeria-ystävyysseurassa sekä Tiibetin-vapausliikkeessä. Sittemmin hän on toiminut muun muassa Tiibetin parlamentin ja politiikantutkimuksen keskuksen hallintojohtajana.

Ennen politiikkaan lähtemistään Tsering on toiminut myös vientialalla ja omistanut ravintolan.

Poliittinen ura
---------------

Ensimmäisen kerran Tsering valittiin pakolaishallinnon edustajistoon vuonna 1996. Hän uusi paikkansa 2001 ja 2006. Vuonna 2008 hänet valittiin pakolaishallituksen puhemieheksi. Vuoden 2016 vaalien jälkeen hänet valittiin jälleen puhemieheksi.

Vuonna 2016 Tsering myös nimitettiin dalai-laman viralliseksi edustajaksi Pohjois-Amerikkaan. Tuona aikana hän muun muassa tapasi Sarah Sewallin, joka toimi Obaman hallinnon demokratiasta ja ihmisoikeuksista vastaavana alivaltiosihteerinä. Lisäksi hän isännöi tiibetiläisten ja kiinalaisten demokratia-aktivistien järjestämiä tapahtumia.

### Nousu sikyongiksi

Tsering oli ehdokkaana sikyongiksi jo vuonna 2016, mutta ei tullut valituksi. Syyskuussa 2020 Tsering ilmoitti aikomuksestaan pyrkiä sikyongiksi vuoden 2021 vaaleissa. Poliittisesti Tseringiä on kuvattu keskitien kulkijaksi.

Toukokuussa 2021 Tsering nimitettiin sikyongin virkaan saatuaan 34 324 annetuista äänistä ja voitti vastaehdokkaansa Kaydor Aukatsangin (28 907 ääntä).

Sikyongina Tsering on pyrkinyt luomaan keskusteluyhteyden Kiinan hallituksen kanssa, joka katkaisi kaikki suhteet pakolaishallintoon vuonna 2010. Tsering sanoi jo ennen vaalien voittoa, että aikoo käydä läpi "kaikki mahdolliset tavat kommunikoida Kiinan kanssa joko suoraan tai epäsuoraan". Tsering on vaatinut Kiinaa vapauttamaan panchen-laman, Gedhun Choekyi Nyima, ja muita poliittisia vankeja. Hänen mukaansa Tiibetistä on yhä vaikeampi saada tietoa, koska Kiina on kiristänyt valvontaa. Tämän lisäksi hän on varoitellut Tiibetin pakolaisia Kiinan yrityksistä kylvää eripuraa ihmisten keskuudessa. Dalai-laman tavoin Tsering ei kannata Tiibetin itsenäisyyttä Kiinasta. Syyskuussa 2021 Tsering sanoi, että on saanut "positiivisia signaaleja" koskien Pekingin halukkuutta aloittaa dialogi, vaikka hän itse oli vielä varuillaan.

Lähteet
-------

1. ↑  Dalai Lama's political successor sworn in as head of exiled govt *France 24*.  8.8.2011. Viitattu 6.11.2021. (englanniksi)
2. ↑  Penpa Tsering is president-elect of Tibetan government-in-exile *Hindustan Times*.  14.5.2021. Viitattu 6.11.2021. (englanniksi)
3. ↑  Tibet Online - Tibetan Parliamentary and Policy Research Centre (TPPRC) *www.tibet.org*. Viitattu 6.11.2021.
4. ↑  PENPA TSERING *TIBETAN WHO'S WHO*.  16.4.2013. Viitattu 6.11.2021. (englanniksi)
5. ↑  New Representative Mr Penpa Tsering Takes Charge of Office of Tibet – DC  31.8.2016. Office of Tibet. Viitattu 6.11.2021. (englanniksi)
6. ↑  Penpa Tsering emerges frontrunner in first round of elections for post of Sikyong *Tribuneindia News Service*.  9.2.2021. Viitattu 6.11.2021. (englanniksi)
7. ↑  Representative Penpa Tsering Meets US Special Coordinator for Tibetan Issues Sarah Sewall  27.10.2016. Office of Tibet.  Arkistoitu 6.11.2021. Viitattu 7.11.2021. (englanniksi)
8. ↑  Representative Penpa Tsering Discusses Tibet with Chinese Democracy Activists *Central Tibetan Administration*.  6.12.2016.  Arkistoitu 6.11.2021. Viitattu 6.11.2021. (englanniksi)
9. ↑  Joint Press Conference by Sikyong Dr Lobsang Sangay and Speaker Penpa Tsering (Express Apology and Appeal for Unity) *Central Tibetan Administration*.  7.4.2016. Viitattu 6.11.2021. (englanniksi)
10. ↑  Former Speaker Penpa Tsering announces candidacy for 2021 Sikyong *Phayul*.  3.9.2020. Viitattu 6.11.2021. (englanniksi)
11. ↑  Penpa Tsering elected president of Central Tibetan Administration *The Times of India*.  15.5.2021. Viitattu 6.11.2021. (englanniksi)
12. ↑  Final Vote For Exile Tibetan Leader Set For April 11, With Frontrunners Pledging Greater Foreign Outreach *Radio Free Asia*. Viitattu 6.11.2021. (englanniksi)
13. ↑  Release of Panchen Lama and political prisoners will be a top agenda of the new Sikyong of Tibet *Phayul*.  26.4.2021. Viitattu 6.11.2021. (englanniksi)
14. ↑  Due to increased surveillance, fewer Tibetans are fleeing: Sikyong *Tibetan Journal*.  19.8.2021. Viitattu 6.11.2021. (englanniksi)
15. ↑  Penpa Tsering elected president of Tibetan exile government *ABC News*. Viitattu 6.11.2021. (englanniksi)
16. ↑  Tibet’s Exile Leader Sees ‘Positive Signals’ on Possible Talks With China *Radio Free Asia*. Viitattu 6.11.2021. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |